ΓΡΑΠΤΗ ΕΡΩΤΗΣΗ E-0030/02

υποβολή: Doris Pack (PPE-DE) προς την Επιτροπή

(21 Ιανουαρίου 2002)

Θέμα: Αεροπορικές μεταφορές: συμβατότητα των συμμαχιών με τους κανόνες του ανταγωνισμού

1. Πώς αξιολογεί η Επιτροπή τις συμφωνίες τιμών και όρων, που εφαρμόζουν ευρωπαϊκές και μη αεροπορικές εταιρίες, σε ότι αφορά την εξασφάλιση του ανταγωνισμού·

2. Σύμφωνα με την Επιτροπή, ο ανταγωνισμός εμποδίζεται ή ενισχύεται από αυτή τη συνεργασία·

3. Ποιές επιπτώσεις αναμένει η Επιτροπή από παρόμοιες συνεργασίες για τους καταναλωτές/επιβάτες σε ότι αφορά τις σημερινές και τις μελλοντικές τιμές των εισιτηρίων·

4. Πώς αξιολογεί η Επιτροπή τις συμφωνίες που έχουν συνάψει οι αεροπορικές εταιρίες σχετικά με την πληρωμή προμηθειών στα ταξιδιωτικά γραφεία και τους πράκτορες της ΙΑΤΑ·

5. Είναι παρόμοιες συμφωνίες τιμών και όρων ταξιδίου σε ότι αφορά την πληρωμή προμηθειών συμβατές με το κοινοτικό δίκαιο ανταγωνισμού·

Απάντηση του κ. Monti εξ ονόματος της Επιτροπής

(8 Μαρτίου 2002)

1. Οι συμμαχίες μεταξύ αεροπορικών εταιρειών είναι δυνατό να λαμβάνουν διάφορες μορφές και να περιλαμβάνουν ποικίλους βαθμούς συνεργασίας, γι' αυτό και η αξιολόγησή τους πρέπει να γίνεται με βάση τα ατομικά χαρακτηριστικά εκάστης περίπτωσης. Στο μέτρο που μία συμμαχία περιλαμβάνει την ανάπτυξη συνεργασίας σε τομείς καίριας σημασίας όπου συνήθως οι αεροπορικές εταιρείες ανταγωνίζονται η μία την άλλη (π.χ. από κοινού καθορισμός των τιμών, συντονισμός των δρομολογίων, καταμερισμός της μεταφορικής ικανότητας και των εσόδων), ενδέχεται να γεννά επιφυλάξεις όσον αφορά τις επιπτώσεις της για τον ανταγωνισμό σε περίπτωση κατά την οποία οι εταιρείες που απαρτίζουν τη συμμαχία ήταν πραγματικοί ή δυνητικοί ανταγωνιστές πριν από τη σύμπηξη της συμμαχίας. Τέτοιου είδους συμμαχίες είναι δυνατό να εγκριθούν βάσει της κοινοτικής νομοθεσίας ανταγωνισμού μόνο εφόσον τα μέλη της συμμαχίας μπορούν να αποδείξουν ότι οι περιοριστικές συνέπειες για τον ανταγωνισμόπερκαλύπτονται από τα οφέλη που επιτυγχάνει η συμμαχία. Πέραν αυτού, πρέπει να αποδεικνύεται ότι οι καταναλωτές καρπούνται ένα μέρος από τα οφέλη αυτά, ότι η επίτευξή τους δεν θα ήταν δυνατή με την εφαρμογή άλλων, λιγότερο περιοριστικών, πιθανών λύσεων και ότι δεν πρόκειται να προκληθεί εξάλειψη του ανταγωνισμού.

Οι ανωτέρω αρχές ισχύουν τόσο για τις ενδοκοινοτικές συμμαχίες όσο και για τις συμμαχίες μεταξύ ευρωπαϊκών και μη ευρωπαϊκών αεροπορικών εταιρειών. Ωστόσο, το διαδικαστικό πλαίσιο διαφέρει, δεδομένου ότι ο κανονισμός (ΕΟΚ) αριθ. 3975/87 του Συμβουλίου της 14ης Δεκεμβρίου 1997 σχετικά με τον καθορισμό των λεπτομερειών εφαρμογής των κανόνων ανταγωνισμού που ισχύουν για τις επιχειρήσεις στον τομέα των αεροπορικών μεταφορών(1) καλύπτει μόνο τις αεροπορικές μεταφορές μεταξύ αερολιμένων του Ευρωπαϊκού Οικονομικού Χώρου (ΕΟΧ). Οι συμμαχίες μεταξύ ευρωπαϊκών και μη ευρωπαϊκών αεροπορικών εταιρειών μπορούν να εξετάζονται με βάση τη μεταβατική διάταξη του άρθρου 85 της συνθήκης ΕΚ, όπου προβλέπεται η εξουσία της Επιτροπής να προτείνει τα κατάλληλα μέτρα για τον τερματισμό των παραβάσεων που διαπιστώνει, καθώς επίσης να επιτρέπει στα κράτη μέλη να λάβουν τα αναγκαία μέτρα για τη διόρθωση της κατάστασης. Κατ' εφαρμογή της διάταξης αυτής, η Επιτροπή εξετάζει ήδη μερικές διατλαντικές συμμαχίες, για να εξακριβώσει εάν συμβιβάζονται με την κοινοτική νομοθεσία ανταγωνισμού.

2. Από τη σκοπιά του ανταγωνισμού, η Επιτροπή δεν αντιτίθεται στη συγκρότηση συμμαχιών καθ' εαυτήν και αναγνωρίζει μάλιστα ότι οι συμμαχίες είναι ικανές να προσπορίσουν σημαντικά οφέλη από την άποψη της αποτελεσματικότητας. Για τον λόγο αυτό, η Επιτροπή έχει κατά το παρόν δώσει την έγκρισή της για τέτοιου είδους συμμαχίες, αλλά μόνον αφού αποφασίστηκαν μέτρα για την άρση των επιφυλάξεων πουπήρχαν όσον αφορά τις επιπτώσεις τους για τον ανταγωνισμό.

3. Ο αντίκτυπος δεδομένης συμμαχίας για το ύψος των ναύλων μεταφοράς επιβατών πρέπει να αξιολογείται με βάση τα ατομικά χαρακτηριστικά της συμμαχίας και είναι δύσκολο να προβλεφθεί. Η αύξηση της αποτελεσματικότητας και οι μειώσεις του κόστους είναιπό κανονικές συνθήκες λογικό να οδηγούν σε μείωση των τιμών. Παρόλα αυτά, οι συμμαχίες θα μπορούσαν να αποφέρουν οφέλη για τους καταναλωτές και από την άποψη της αύξησης της ικανότητας, της συχνότητας των δρομολογίων, κ.ο.κ

4.-5. Οι συμφωνίες μεταξύ αεροπορικών εταιρειών για τις προμήθειες που δικαιούνται οι ταξιδιωτικοί πράκτορες ισοδυναμούν καταρχήν με συμφωνία μεταξύ ανταγωνιστών για τον καθορισμό της τιμής μεταπώλησης, η οποία απαγορεύεται βάσει του άρθρου 81 παράγραφος 1 της συνθήκης ΕΚ. Παλαιότερα, η πρακτική των αεροπορικών εταιρειών ήταν να συμφωνούν για το συνιστώμενο ύψος της προμήθειας των ταξιδιωτικών πρακτόρων στο πλαίσιο της Διεθνούς Ένωσης Αεροπορικών Μεταφορών (IATA). Η ΙΑΤΑ ενημέρωσε την Επιτροπή ότι η ισχύς όλων των συναφών αποφάσεων έληξε τον Απρίλιο του 2001.

(1) ΕΕ L 374 της 31.12.1987.